Амаль усе тры гадзіны дарогі ўдзельнікаў прэс-тура “адукоўваў” вядомы гід Алесь Варыкіш, які знойдзе што распавесці, здаецца, пра кожны ўбачаны за вакном кусток. А вось у Лужках ініцыятыву перахапіла маладая жанчына дзелавога выгляду. Напэўна, бібліятэкарка — такой была першая думка. Ды не. Як выявілася, старшыня тамтэйшага сельсавета Таццяна Краснадубская настолькі добра ведае гісторыю сваіх мясцін, што сама здолее правесці грунтоўную экскурсію. Між іншым, на цудоўнай беларускай мове, якой там валодае ці не кожная афіцыйная асоба!